Drabssag ender med sigtelse om hjælp til selvmord i Hurup i Thy. 28-årig er blevet løsladt, oplyser politiet.

En 28-årig mand skal nu straffes for at have hjulpet sin kammerat i Hurup i Thy med at begå selvmord. Manden er blevet løsladt efter at have siddet varetægtsfængslet i forbindelse med kammeratens død i oktober sidste år. Det skyldes, at anklagemyndigheden har droppet den alvorlige sigtelse om manddrab, som i januar i år blev rejst mod den 28-årige. I stedet vil Midt- og Vestjyllands Politi forsøge at få manden dømt efter en sjælden brugt bestemmelse i straffeloven om hjælp til selvmord. Kammeraten døde af en overdosis narkotika. - Hans forsvarer har sagt, at han erkender sig skyldig, siger advokaturchef Peter Adamsen. Men der er også andre grunde til løsladelsen. Den 28-årige var nemlig frihedsberøvet med henvisning til, at han kunne forstyrre politiets efterforskning, men det er ikke længere tilfældet. Paragraf 240 i straffeloven om "den, der medvirker til, at nogen berøver sig selv livet" bruges meget sjældent. - Der er udsigt til nogle måneders fængsel, højst, siger advokaturchef Peter Adamsen om den straf, som venter den 28-årige. I bestemmelsen står, at straffen kan gå fra bøde til fængsel i tre år. Nu håber anklageren snart at få gennemført en såkaldt tilståelsessag i retten. Dødsfaldet skete sidste efterår. En 46-årig mand blev fundet død på sin bopæl 15. oktober. Han var førtidspensionist, og begge mænd er kendt fra misbrugsmiljøet på egnen. I januar besluttede politiet så at anholde kammeraten.